**Referat møte i Læringsmiljøutvalget**

**Tid: 05.03.2021 kl. 10:00−12:00**

Tilstede:

Margrethe Karijord Johnsen - Leder

Sarah Naomi Lunner – Nestleder

Sonia Qadeer - Utvalgsmedlem

Frank Nam Kha Nguyen - Utvalgsmedlem

Johanne Hedvig Løvli - Utvalgsmedlem

Ann-Charlot Brandstorp - Utvalgsmedlem

Annette Veberg Dahl - Utvalgsmedlem

Tommy Payne - Møtesekretær

Forfall:

Sveinung Dale - Utvalgsmedlem

Marin Gautestad Jakobsen (Studentombud)

Observatører:

Elise Ager (Organisasjonskonsulent)

### Vedtakssak: Referat og saksliste

Forslag til vedtak:

A) Referat og saksliste ble godkjent

### Vedtakssak: Campusutviklingsplan Halden - innspill til kunnskapsgrunnlag V/ Sarah Naomi Lunner

Høgskolen i Østfold holder på med å utarbeide campusutviklingsplaner for begge campus. En campusutviklingsplan er et langsiktig og strategisk plandokument som setter fastsetter visjon, mål og strategier. Målet med campusutviklingsplanen er å beskrive hvordan utformingen av campus i et fremtidsperspektiv kan støtte HiØs vedtatte mål og strategier, og være i tråd med øvrige relevante krav og føringer.

Planen skal danne basis for at fremtidig utvikling av bygg, eiendom, miljø og infrastruktur kan legge til rette for HiØs virksomhet og strategiske mål. Planen fastsetter mål og viser et bredt sett med mulige tiltak og grep som HiØ kan bruke for å prioritere, konkretisere og planlegge videre hvilke tiltak som skal iverksettes, når det skal skje og på hvilken måte. Campusutviklingsplanen skal brukes som et felles verktøy for Høgskolen i Østfold som leietaker, for huseier og andre aktører på campus.

I denne forbindelse foreligger nå et kunnskapsgrunnlag (inkludert en reisevaneundersøkelse) som et utgangspunkt for å arbeide videre med campusutviklingsplan Halden, se nettsiden:

<https://www.hiof.no/om/prosjekter/campusutvikling/halden/dokumenter/>

Utkast til kunnskapsgrunnlaget:

<https://www.hiof.no/om/prosjekter/campusutvikling/halden/dokumenter/versjon-03022021-kunnskapsgrunnlag-cup-halden.pdf>

Utvalget er med bakgrunn i dette invitert til å komme med innspill på kunnskapsgrunnlaget basert på følgende spørsmål:

1. Er fakta om HiØ og forventet utvikling gjenkjennelig?
2. Er kartlegging av dagens bruk, muligheter og utfordringer i bygningsmassen og uteområdene gjenkjennelig?
3. Finnes det flere tilgrensende prosjekter vi bør kjenne til?
4. Er det noe som er misforstått?
5. Er det noe viktig som mangler?

Forslag til vedtak:

A) Utvalget har innspill til saken basert på diskusjon i utvalgsmøte

B) Utvalget tar informasjonen til orientering og har ikke innspill til saken

Vedtak punkt B: Utvalget diskuterte saken hvor det er en felles konsensus om at planen er et verdifullt dokument som vil kunne forbedre studentenes læringsmiljø langs en rekke dimensjoner. Studentene var særlig opptatte av at det bør rettes tiltak knyttet til mer aktivitet i høgskolens lokaler på kveldstid, hvor det ble foreslått å etablere et prosjekt som har dette som et særskilt fokusområde hvor det er viktig at en rekke aktører går sammen for skape tilstrekkelige synergier gjennom ulike tiltak som til sammen skaper mer liv. Eksempelvis kveldsåpent en dag i uken hvor en må forsøke å få til mest mulig aktivitet. Utvalget har ikke innspill til noen av de formulerte spørsmålene, men ber om tilbakemelding på videre prosess for arbeidet, samt at det oppfordres til å involvere LMU i disse fremover slik at det kan bidra med sin rolle som medvirkende og rådgivende organ for å ytterligere styrke kunnskapsgrunnlaget rundt fremtidige beslutninger knyttet til planens tiltak.

### Vedtakssak: Årsrapport for Læringsmiljøutvalget 2020 v/ Tommy Payne

Arbeidsutvalget har utarbeidet årsrapport for 2020. Rapporten inngår som en del av høgskolens kvalitetssystem knyttet til rapporter og evalueringer ved institusjonen. Årsrapport legges ved høgskolens Kvalitetsrapport som fremlegges til Styret i løpet av våren.

Arbeidsutvalget ønsker særlig innspill fra utvalgsmedlemmene på ytterligere anbefalinger fra utvalget, ref. rapportens siste avsnitt. Deler av dette vil også kunne inngå i Kvalitetsrapporten.

Forslag til vedtak:

A) Årsrapport godkjennes

B) Årsrapport godkjennes med utvalgets foreslåtte endringer

C) Årsrapport utarbeides ytterligere av arbeidsutvalget og tas opp på ny til neste utvalgsmøte

Vedtak punkt C: Læringsmiljøkonsulent orienterte om årsrapporten og oppfordret utvalgets medlemmer til å særlig komme med innspill til rapportens videre anbefalinger som også vil tas med videre i arbeidet med høgskolens institusjonelle kvalitetsrapport. Siste punkt knyttet til styrking av utvalgets rolle som medvirkende og rådgivende organ ble diskutert, hvor det var enighet om å omformulere dette slik at hele utvalget kan stille seg bak anbefalingen. Her ble det foreslått å ikke benytte pandemisituasjonen som illustrerende eksempel slik punktet er formulert, men istedenfor løfte punktet slik at det fremstår som mer prinsipielt. Medlemmer bes om å sende arbeidsutvalget skriftlige innspill hvor punktet og rapporten får sin endelige behandling i neste utvalgsmøte.

### Orienteringssak: Læringsmiljøpris v/ Margrethe Karijord Johnsen

Status for arbeidet med utredning av eventuell læringsmiljøpris ved HiØ.

Utvalget ble orientert om status for arbeidet, hvor arbeidsgruppen har gjennomført kartlegginger i sektoren gjennom LMU-nettverket til Universell. Resultater så langt viser at det utdeles en rekke ulike priser, deriblant også læringsmiljøpriser ved landets høgskoler og universiteter. Arbeidsgruppen vil ta deres erfaringer med inn i det videre arbeidet frem mot eventuell etablering av en læringsmiljøpris ved HiØ.

### Orienteringssak: Teksting av video v/ Annette Veberg Dahl

Nytt lovverk knyttet til universell utforming krever at undervisningsvideoer tekstes eller at alternativ tekst gjøres tilgjengelig. Prorektor for utdanning informerer om status både i sektoren for dette arbeidet, samt planlagte tiltak ved institusjonen.

Panopto har vunnet anbudet i sektoren og vil være teknisk løsning også ved HiØ. Verktøyet tekster omlag 70% av muntlig kommunikasjon fra foreleser i undervisningsvideoer. Ved institusjonene er det nedsatt en gruppe som nå etablerer et pilotprosjekt hvor det skal ansettes studentassistenter som skal jobbe med ferdigstilling av videoteksting med bakgrunn i bruken av Panopto. Arbeidet koordineres av Læringsstøttesenteret, som også vil stå for opplæring og veiledning av studentene. I starten vil de emner med flest studenter prioriteres, hvor avdelingene er invitert til å spille inn sine behov til gruppen for aktuelle emner. I følge lovkrav kan også alternativt undervisningsmateriell benyttes som erstatning for teksting av videoer hvor innholdet i tilstrekkelig grad er å anse som supplerende / dekkende for innholdet i videoer. Gruppen jobber derfor også med dette parallelt.

### Orienteringssak: Årsrapport fra Studentombudet v/ Martin Gautestad Jakobsen (10:30)

Studentombudet legger frem sin årlige rapport for utvalget.

Studentombudet meldte forfall til møte. Saken utsettes.

### Orienteringssak: Krav om bruk av kamera ved digital undervisning v/ Martin Gautestad Jakobsen

Studentombudet orienterer om bakgrunnen for kravet ved enkelte utdanninger og eventuelle avklaringer knyttet til tolkning og fravik.

Studentombudet meldte forfall til møte. Saken utsettes.

### Eventueltsak 1 v/ Margrethe Karijord Johnsen

Tilretteleggingsgruppa ønsker å utarbeide spørreskjema til studenter med minoritetsspråklig bakgrunn om hvordan det er å studere hos oss, hvilke barrierer de møter, eventuelt hvilke behov de har.

Utvalget diskuterte saken hvor Margrethe på vegne av Tilretteleggingsgruppen vil be utvalget om eventuelle innspill til undersøkelsen før utsendelse.

### Eventueltsak 2 v/ Tommy Payne

Seksjon for studenttjenester har mottatt tilbakemelding om at enkelte internasjonale studenter har det ekstra tøft økonomisk under pandemien. Dette blant annet grunnet vanskeligere arbeidsmarked og tilgang til deltidsjobber. Høgskolen har til enhver tid et visst antall studenter som ansettes i ulike deltidsstillinger. I hvilken grad følger HiØ opp regjeringens inkluderingsarbeid knyttet til særbehandling av kvalifiserte søkere som har ulike nasjonal eller etnisk bakgrunn i disse stillingene?

Utvalget diskuterte problemstillingen og vil forespørre Seksjon for HR å undersøke gjeldende praksis, samt i hvilken grad det kan gjennomføres tiltak for å inkludere flere internasjonale studenter i fremtidige ansettelser. Dette forutsatt de stillinger hvor norsk språk ikke er en forutsetning.

### Eventueltsak 3 v/ Sarah Naomi Lunner

SHoT gjennomfører en tilleggsundersøkelse som gjennomføres nasjonalt fra 1. mars til 5. april. Formålet er å kartlegge hvordan studentenes helse- og trivselsituasjon er nå og har vært det siste året. Det vil være en kortere undersøkelse enn vanlig, og det er tatt inn helt nye temaer som fanger opp forhold knyttet til koronapandemien.

Studentene ønsker at flest mulig studenter ved HiØ skal gjennomføre undersøkelsen, hvor det foreslås at en lokalt kan premiere deltakelse. Videre bør også markedsføringsarbeidet koordineres, hvor Læringsmiljøkonsulent tar initiativ til videre oppfølging med relevante parter.